Jong ma sterf ná wrede aanvalAndrew en Carmen Manthe met hul babadogtertjie. Foto word geplaas met goedkeuring van die familie Carmen Manthe, ŉ jong ma, is Dinsdag oorlede nadat sy, haar 11 weke oue baba, ma en huishulp verlede week in Willowvale in die Oos-Kaap deur drie mans met byle aangeval is. Manthe (37) is verlede week Dinsdagmiddag, terwyl sy in die stort was, deur drie mans aangeval en het ernstige kopbeserings opgedoen. Sy is na die voorval in die hospitaal opgeneem, maar het in ŉ koma verval en is gister breindood verklaar. Die masjiene is daarna afgeskakel. Volgens Gerrit Potgieter, ŉ vriend van die familie, het Manthe se ma, Denise Simpson, beserings aan haar kop en hand opgedoen. “Sy is in die hospitaal opgeneem, maar is die volgende dag ontslaan,” het Potgieter aan Maroela Media gesê. “Die baba is nie beseer nie.” Die huishulp het net geringe beserings opgedoen en is nie gehospitaliseer nie. Manthe se man, Andrew, met wie sy verlede jaar getrou het, is erg getraumatiseer deur die voorval. “Niemand is nog in verband met die voorval in hegtenis geneem nie,” het kaptein Manatha Butterworth, woordvoerder van die polisie in Willowvale, Woensdag aan Maroela Media gesê. “Die polisie ondersoek ŉ saak van huisroof en moord.”